"(i) Sekao sa lekwalo la ditebogo 493 Ntlatseng Street Mangaung 8301 17 Mopitlwe 2025 Rre le Mme Modisaotsile Ke ka boitumelo jo bogolo go romela ditebogo ka tshegetso e lo nnileng le yona mo go rona ka nako ya kutlobotlhoko ya loso le phitlho ya Nkoko wa rona Mosela. Re ne re le mo maibing re sa itse gore re tshware kae re tlogele kae. Re lebogetse dithulaganyetso tsa setlhabo le lekasei ka jaana re ne re se na kwa re ka lebang teng. Ka e bile re sa dule mo gae, go fitlhela lo phuthile nkoko e bile lo adimane ka dilwana tsa go dira go re fokoleditse matshwenyego a go tla ka dilwana go tswa Phitshane. Fa e le dithapelo tsona re leboga go menagane le gore lo ntse lo tlhokometse gore ba kereke ba tlisetsa nkoko dithapelo fa a ne a sa le mo botshelong. Lo tota lo le baagisane ba nnete, e le ruri lo tshegeditse serodumo sa matlo go ša mabapi. A Morena wa kagiso yotlhe a lo segofatse. Ba lona Boorra Modisane (ii) Sekao sa lekwalo la kutlwelobotlhoko kgotsa la kgomotso Tsala ya gago e tlhokofaletswe ke rre. Mo kwalele lekwalo o mo gomotse mme o ithaope go ka thusa fa go nang le tlhokego teng. 57 Tselakgolo ya Mangope Ramosadi Mafikeng 9377 23 Mopitlwe 2025 Neo Ke ka maswabi a magolo go utlwa ka kotsi e Mosimanegape a amegileng mo go yona mme ke solofela fa lo utlwile botlhoko thata. Wena le ba losika, amogelang molaetsa wa rona wa kutlwelobotlhoko. Nna le Mosimanegape re kopane kwa boemela tereneng jwa Gauteng fa re ne re ya sekolong kwa Natala. Bobedi jwa rona re ne re sa itse ope e bile re sa itse tsela fela ra goroga ka poloko ya Morena ka e bile re ne re ya lefelo le le lengwe. Se se gakgamatsang ke gore fa re fitlha kwa sekolong ra fitlhela re le mo mophatong o le mongwe. Ke gopola Mosimanegape ka bopelontle jwa gagwe le dithotloetso tsa gagwe mo dithutong tsa rona. O ne a ntshotse jaaka kgaitsadie ke sa wele fa fatshe. Go se ope yo o neng a ka ingwaela matsetse mo go nna. Mosimanegape o ne a tshabiwa e bile a tlotlega. A re ikgomotseng ka go itumelela malatsi a botshelo jwa gagwe le seabe sa gagwe mo morafeng. Modimo o itse go phimola dikeledi tsotlhe le go tlosa kutlobotlhoko yotlhe. Sitlhamololelang matshwenyego a lona kwa go Ena, o tlaa lo tlhokomela. Fetisetsa kutlwelobotlhoko ya rona go batsadi ba gago le bana. O se ka wa okaoka go nkitsise fa go na le sengwe se nka go thusang ka sona mo nakong e e botlhoko e. Tsala ya gago Dimakatso 27"